  Виталий Пронин Егитъёслэн семьяоссы пыризы Берш ульчаысь выль корка.Ижысь Берш урамысь 29 номеро выль юртын корка пырон ортчиз. Отчы вуылӥзы элькунмылэн Тӧроез Александр Соловьев, Кун Кенешлэн Тӧроез Владимир Невоструев, Иж городлэн йырыз Юрий Тюрин но мукет кивалтӥсьёс. Выль юртын асьсэлы сэрег шедьтӥзы 202 семьяос. Соос пӧлысь «Егитъёслы квартира» программая улон инты басьтыны быгатӥз 21 семья.- Та программа шаерамы ужаны кутскиз 2015-тӥ арын, - вераз А. Соловьев. - Егитъёслы со кельшиз. Квартиралы черодэ султӥз 2 сюрс 200 семья. Пӧлысьтызы 624-ез нырысь взнослы субсидия басьтыны быгатӥз ини. Туэ та программалы чакламын 130 миллион манет  висъяны. 100 миллионэз кутӥськиз ини.Тӧро пусйиз: программалэн пайдаез бадӟым - егитъёслы но юрттэ, лэсьтӥськон удысэз но ӝутэ. Туннэ огкыл гожтэмын лэсьтӥськонэн вырись 13 огазеяськонъёсын. Соос азьланяз 30 пала корка пуктыны кулэ. Огазеяськонъёс оскымонэсь. 29 номеро юртэз «Аспэк» ӝыны арлы вазьгес ӝутыны пӧрмытӥз.«Восток» микрорайонын азьланяз ӝутӥськозы нылпи сад, школа, спортъя площадка. Туннэ отысь азбарын покчиослы шудон сэрег вань ини. Ӵыж-выль коркаосты, нылпиосын пачылмем урамъёсты адӟыса, Юрий Тюрин мылкыдзэ вератэк ӧз чида: тӥни кыӵе луыны кулэ туала шоркармылэн тусыз! Азбарын покчиослы шудон инты вань ини.Нялтас вераса, шаерамы туэ ӝыны ар ӵоже, кылем арын таӵе вакытэн ӵошатыса, 19,6 процентлы тросгес квартира лэсьтэмын.Ольга Корепанова Туспуктӥз Э. Карипов Теги: Ижкар  